
Akciós potenciál alternánsok aritmogén szerepének vizsgálata humán szívelégtelenségben

Akciós potenciál alternánsok aritmogén szerepének vizsgálata humán szívelégtelenségben
Bevezetés: A szívelégtelenség egy komplex, progresszív, multifaktoriális betegség, amely során a szív struktúrálisan és elektromosan átépül, ezáltal a kamrafibrilláció kialakulásának valószínűsége jelentősen növekszik. A kamrafibrilláció irreverzibilis, életet veszélyeztető ritmuszavar, amelyet azonban számos tanulmány szerint megelőzhet egy még reverzibilis folyamat az úgynevezett alternánsok kialakulása. Az akciós potenciál (AP) alternánsok az AP időtartam ütésről-ütésre történő oszcillálása (hosszú-rövid), amely repolarizációs inhomogenitáshoz vezet. Az alternánsok a hirtelen szívhalál prediktorának tekinthetőek, azonban nem rendelkezünk specifikus farmakológiai megoldással az alternánsok megelőzésére. Mivel az alternánsok mechanizmusa szorosan kapcsolódik az intracelluláris Ca2+-ciklushoz, kísérletsorozatunkban a szelektív Na+/Ca2+ kicserélő gátló ORM-10962 hatását vizsgáltuk az alternánsok kialakulására humán szívelégtelenségben és egészséges humán szíveken.
Módszerek: A humán szívelégtelen mintákat a Városmajori Szív- és Érgyógyászati Klinika bocsájtotta rendelkezésünkre, az egészséges szöveteket humán donor szívekből preparáltuk. A kísérleteket papilláris izmokon és trabekulákon, valamint midmiokardiális szeleteken végeztük. Az AP-kat konvencionális mikroelektród technikával mértünk. Az alternánsok kiváltására gyors elektromos ingerlést alkalmaztunk.
Eredmények: A szívelégtelen szívben mért AP időtartam alternáns mértéke nem különbözött jelentősen az egészséges humán szívhez képest, amelyet 1 μM ORM-10962 alkalmazása nem befolyásolt szignifikánsan. Azonban a szívelégtelen minták egy részében AP amplitúdó alternánsokat figyeltünk meg, amelyek az ingerületvezetés 2:1 blokkjában és elektromos zavarban kulminálódtak. Eredményeink alapján 1 μM ORM-10962 mérsékelte az AP amplitúdó alternánsokat és késleltette a 2:1-es blokk létrejöttét.
Megbeszélés: Eredményeink alapján szívelégtelenségben az AP időtartam alternáns kisebb jelentőségűnek tűnik, míg az amplitúdó alternánsok dinamikus vezetési blokkot és irreguláris elektromos aktivitást eredményezhetnek, ami új kapcsolat lehet a hirtelen szívhalál és az alternánsok között. A szelektív NCX gátlás csökkentheti az amplitúdó alternánsokat feltehetően az AP időtartam rövidítésével.
Támogatók: NKFIH-OTKA 142949, Nemzeti Tudósképző Akadémia
 
 
 



